James Bond-musiekman sterfMonty Norman. (Foto: James Bond 007/Instagram) Die Britse komponis Monty Norman, wat veral bekend is vir die komposisie van die ikoniese temamusiek vir die James Bond-rolprente, is Maandag in die ouderdom van 94 dood. “Dit is met hartseer dat ons die nuus deel dat Monty Norman op 11 Julie dood is ná ’n kort siekbed,” lui die verklaring op sy amptelike webwerf. Norman is op 4 April 1928 as Monty Noserovitch in die ooste van Londen in Engeland gebore. Hy het sy sangloopbaan met ŉ betrokkenheid by groot groepe begin voordat hy hom tot komposisie gewend het. Hy het liedjies vir musiekspele en rolprente, wat Songbook, Poppy en Make Me An Offer insluit, geskryf. Hy het ook musiek vir popsterre soos Cliff Richard geskryf. Sy bekendste werk het gekom toe hy in 1962 gevra is om die musiek vir die eerste James Bond-rolprent, Dr No, te skryf, hoewel die vervaardigers John Barry gevra het om die verwerking te doen. Barry het later gesê dat hy eintlik die musiek geskryf het. Norman het egter ’n lastersaak teen Sunday Times gewen toe hulle soortgelyke beweringe gemaak het. Die temamusiek het ’n integrale deel van die Bond-handelsmerk geword en is in 24 daaropvolgende rolprente gebruik.